21.7.2023
MT
Il-Ġurnal Uffiċjali tal-Unjoni Ewropea
C 257/37
16. jinnota li l-governanza tal-interoperabbiltà hija frammentata, speċjalment f’pajjiżi deċentralizzati, bħala riżultat tan-natura volontarja tal-Qafas Ewropew għall-Interoperabbiltà; jenfasizza r-rwol ewlieni tal-awtoritajiet nazzjonali kompetenti u tal-awtoritajiet lokali u reġjonali li “jadottaw fi stadju bikri” fis-sensibilizzazzjoni u t-trawwim tat-trasformazzjoni diġitali fil-bliet u r-reġjuni pari tagħhom; 17. itenni l-ħtieġa li jitnaqqsu d-distakki diġitali u territorjali; il-mira tal-Kumpass Diġitali (7) li 100 % tas-servizzi pubbliċi ewlenin għandhom jiġu pprovduti online sal-2030 qed tgħin biex jintlaħaq dan l-għan; jisħaq li l-forniment tal-interoperabbiltà tas-servizz pubbliku b’mod diġitali u/jew online huwa ta’ importanza kbira għar-reġjuni u l-muniċipalitajiet kollha fl-UE, irrispettivament mill-pożizzjoni ġeografika tagħhom, inklużi r-reġjuni periferiċi, il-gżejjer remoti u ż-żoni muntanjużi.
It-teknoloġija tista’ tiżgura li dawn ir-reġjuni u l-muniċipalitajiet ikunu jistgħu jegħlbu l-iżvantaġġi tal-pożizzjoni periferika tagħhom; jenfasizza l-ħtieġa ta’ kollaborazzjoni konkreta u effettiva mar-reġjuni insulari u periferiċi fil-governanza tat-tranżizzjoni interoperabbli; 18. jilqa’ l-attivitajiet ta’ bliet u reġjuni proattivi li qed ifittxu soluzzjonijiet u jikkondividu l-aħjar prattiki, jaħdmu bħala adottanti bikrija u jittestjaw prattiki ġodda; ifaħħar il-ħidma tal-moviment living-in.eu (8), li tlaqqa’ flimkien il-bliet u l-komunitajiet fit-trawwim tat-trasformazzjoni diġitali, jew Bliet Intelliġenti Miftuħa u Aġli, li qed jiżviluppaw Mekkaniżmi Minimi ta’ Interoperabbiltà bħala għodod universali għall-kisba tal-interoperabbiltà tad-data, tas-sistemi u tas-servizzi bejn il-bliet u l-fornituri madwar id-dinja; jenfasizza li sabiex jinkiseb ambjent ta’ interoperabbiltà aktar omoġenju u soluzzjonijiet ta’ interoperabbiltà użati b’mod estensiv, jeħtieġ li tiġi stabbilita sistema ta’ governanza fl-UE kollha; 19. jinnota li l-akkwist u s-sejħiet għall-offerti għal sistemi ġodda jew it-titjib ta’ dawk eżistenti se jkunu ta’ piż għall-awtoritajiet lokali u reġjonali, b’mod partikolari minħabba nuqqas ta’ għarfien espert, finanzi u persunal; 20. itenni l-importanza kritika tal-interoperabbiltà għar-reżiljenza diġitali u l-indipendenza strateġika tal-UE: f’ċirkostanzi ta’ servizzi u sistemi interkonnessi, pandemija diġitali potenzjali minħabba attakk ċibernetiku kbir fuq l-aktar punt dgħajjef tan-network jeħtieġ li tiġi evitata bl-użu tal-istess soluzzjonijiet jew soluzzjonijiet simili fl-entitajiet interkonnessi.
Fl-istess ħin, l-użu ta’ soluzzjonijiet b’sors miftuħ se jnaqqas id-dipendenza mill-fornituri ewlenin ta’ soluzzjonijiet ta’ software, u b’hekk tiżdied l-indipendenza strateġika tal-UE; 21. jirrikonoxxi t-tħassib tal-bliet, il-muniċipalitajiet iżgħar u r-reġjuni dwar il-kompiti l-ġodda mogħtija mir-regolament propost, u jenfasizza l-ħtieġa assoluta li jitqiesu l-interessi speċifiċi tagħhom; jisħaq fuq il-ħtieġa li r-rappreżentanti tal-KtR ikunu parti integrali mis-saff strateġiku tal-governanza tal-interoperabbiltà; biħsiebu, permezz tal-parteċipazzjoni tiegħu fil-Bord għal Ewropa Interoperabbli, jiżgura li t-tħassib lokali u reġjonali jiġi kkunsidrat; 22. jenfasizza li huwa importanti li l-awtoritajiet lokali u reġjonali jiksbu linji gwida speċifiċi mill-Bord għal Ewropa Interoperabbli u mill-awtoritajiet nazzjonali kompetenti dwar liema servizzi huma koperti mill-valutazzjoni tal-interope­ rabbiltà; jenfasizza li l-iskrinjar preliminari tal-applikabbiltà transfruntiera għandu jiġi definit qabel ma ssir kwalunkwe valutazzjoni tal-interoperabbiltà, u l-awtoritajiet nazzjonali kompetenti għandhom ikunu responsabbli għal dan; 23. jilqa’ l-enfasi li l-proposta tpoġġi fuq soluzzjonijiet b’sors miftuħ kif ukoll fuq il-parteċipazzjoni ta’ żviluppaturi ta’ soluzzjonijiet b’sors miftuħ fil-komunità għal Ewropa Interoperabbli.
Is-sors miftuħ bħala parti ewlenija mis-soluzzjonijiet tas-servizzi fil-livell tal-amministrazzjoni lokali/reġjonali se jtejjeb it-trasparenza, inaqqas il-kostijiet, irawwem iċ-ċibersigurtà u jevita sitwazzjonijiet ta’ intrappolament tal-bejjiegħa fejn xi data li tkun diġà nġabret tista’ ma tkunx disponibbli meta jinbidlu l-fornituri tas-servizzi; 24. jissuġġerixxi li l-portal Ewropa Interoperabbli — jew portal b’karatteristiċi simili — iservu bħala repożitorju tas-servizzi pubbliċi kollha pprovduti online fl-Istati Membri tal-UE, raggruppati skont it-tip ta’ servizz u l-Istat Membru.
Il-portal jista’ mbagħad isir punt tat-tluq għal kwalunkwe ċittadin li jkun qed ifittex informazzjoni dwar kif jaċċessa dawn is-servizzi pubbliċi online.
Dan ikun mod effettiv biex tinġabar flimkien l-informazzjoni dwar servizzi pubbliċi ewlenin li għandhom jiġu pprovduti online sal-2030; 25.
fl-aħħar nett, jinnota li l-proposta hija konformi mal-prinċipji tas-sussidjarjetà u tal-proporzjonalità.
Brussell, l-24 ta’ Mejju 2023.
Vasco ALVES CORDEIRO Il-President tal-Kumitat Ewropew tar-Reġjuni
(7) (8)
https://digital-strategy.
ec.europa.eu/mt/policies/europes-digital-decade https://living-in.eu/